1 Quaerela abbatis Trenorcensis contra abbatem de Buzagio committitur abbati Claraevallis. 2 Monachus de Fonte Johannis, qui in grangia de Moisly dominum Cisterciensem minus reverenter suscepit et conversus hospitalis infra festum Omnium Sanctorum Cistercium pedites veniant satisfacturi. 3 Quia magna conquaestio exorta est de hospitibus minus humane susceptis, praecipitur ut abbates, priores, cellerarii videlicet de Bonoradio, de Fonte Johannis, de Ripatorio, de Albaripa, quia domus eorum praecipue in hac parte culpabiles sunt inventae, tribus diebus sint in levi culpa uno eorum in pane et aqua, et de cetero se devotiores in hospitibus se exhibeant suscipiendis, maximeque venientibus et redeuntibus, tempore Capituli generalis. 4 Abbas Altae combae, quia anno praeterito non venit ad Capitulum et ad domum Fossae novae talem misit visitatorem qui turbationem fecit in ordine, sex diebus sit in levi culpa, uno eorum in pane et aqua, et quadraginta diebus extra stallum suum. De priore eius qui turbationem suscitavit in ordine, committitur abbati Claraevallis. 5 De conversis Longipontis committitur abbati Claraevallis ut eos cum expedire iudicaverit, revocet in domum suam hac conditione quod si quis eorum de cetero contumax et rebellis fuerit deprehensus, auctoritate Capituli generalis, sine aliqua spe reversionis emittatur. Praecipitur autem ut nullus eorum aut equitet aut officialis constituatur. 6 De conversis de Monasterio-in-Argona idem fiat. 7 Abbas depositus qui privilegia domus suae rasit, ultimus sit in ordine, et divina non celebret, et omni sexta feria ieiunet in pane et aqua. Abbatibus vero Altaecumbae et de Casamarii, hoc committitur ut si eis privilegia ab ipso rasa fuisse constiterit dictam satisfactionem eum subire compellant, usque ad nutum generalis Capituli conservandam. 8 Abbas de Blanca Landa filiam suam de Straflur hoc anno per se visitet, et excessum conversorum diligenter inquirat, et dignam satisfactionem eos subire compellat. 9 Sententia quae data est in conversos Walliae confirmatur, nec aliquis conversus in eadem domo recipiatur, donec ex toto cervisiae renuntiaverint. 10 De conversis Sancti-Godardi qui anno praeterito in monachum inaudita crudelitate saevierunt, committitur abbati Claraevallis, ut singulos ad domos singulas mittat ubi tota vita sua sint ultimi, omni sexta feria sint in pane et aqua, et non nisi in Pascha aut periculo mortis communicent. 11 Monachi de Carnoit qui ad abbatiam reversi sunt sine licentia Capituli generalis ad grangiam in qua prius morabantur redeant, et pro excessu suo tribus sextis feriis sint in pane et aqua, et ad abbatiam non revertantur sine mandato Capituli generalis, et ab ingressu grangiae quamdiu in ea conventus fuerit femineae arceantur. Abbas vero domus illius sit in levi culpa sex diebus, uno eorum in pane et aqua. 12 De cellerario de Alna qui per omnia inordinate se habet, praecipitur patri abbati, ut eum infra festum beati Martini mittat Morimundum, et ibi sit ad arbitrium abbatis Morimundi. Quod si facere noluerit, pro fugitivo habeatur. 13 Abbas de Bardonis, qui in suis visitationibus et aliis negotiis remissus et negligens est inventus, sit sex diebus in levi culpa, duobus eorum in pane et aqua, et quadraginta diebus extra stallum suum. Qui si de cetero de sibi oppositis non digne correxerit, abbas Morimundi de ipso provideat. 14 Excessus fratris Constantii de Divione, abbati Claraevallis committitur quatenus si rem ita ut dicitur esse invenerit, eum digne studeat emendare. 15 Abbates de Britannia qui hoc anno venire debuerunt ad Capitulum et non venerunt, tribus diebus sint in levi culpa, uno eorum in pane et aqua, et quadraginta diebus extra stallum suum, et sequenti Capitulo se praesentent. Abbas de Eleemosyna hoc eis denuntiet. 16 Abbas de Los quia inconsulto abbate patre domum suam reliquit, tribus diebus sit in levi culpa. 17 Abbas Frigidimontis qui inhumane suscepit hospites nostri Ordinis abbates, et tapetibus pavimentum presbyterii stravit, et plures candelas quam Ordo patiatur in oratorio fecit accendi, quod videtur vanitatem aliquatenus redolere, et vecturas commodavit, et tempore guerrarum conductum abbatibus Ordinis denegavit, ad domum Grandis sylvae satisfacturus veniat in hunc modum : tribus diebus sit in levi culpa, et quadraginta diebus continuis extra stallum suum, et interim omni sexta feria sit in pane et aqua, et non equitet. 18 Abbas de Cicados qui ad Capitulum non venit, sex diebus sit in levi culpa, uno eorum in pane et aqua et quadraginta diebus extra stallum suum. 19 Abbates de Pelis et de Aigris, tribus diebus sint in levi culpa, uno eorum in pane et aqua et sequenti Capitulo se praesentent. Abbas de Bocham hoc eis denuntiet. 20 Abbas Pontiniaci quia monachum sibi destinatum non recepit, tribus diebus sit in levi culpa. 21 Quaerela abbatis de Salleia adversus abbatem de Furnes, committitur abbatibus de Wavesleia et de Rievalle audienda et sine debito terminanda, ita et quod inde factum fuerit sequenti Capitulo nuncietur. 22 Petitio comitis de Samello committitur abbati de Firmitate. 23 Petitio episcopi Clarimontis et comitis eius de abbatia construenda, committitur abbatibus Vallisbenedictae et de Benedictione Dei, qui debent quod invenerint, sequenti Capitulo renuntiare. 24 De conversis de Gerodona conspiratoribus et parricidis scribatur regi Angliae, archiepiscopo Cantuariensi, episcopo Lincolniensi, comiti de Licestre, ut eorum consilio et auxilio per patrem abbatem, de domo sua conversi omnes expellantur, et ad alias remotas domos Ordinis emittantur, numquam denuo reversuri, semperque sint ultimi. Primo anno omni dominica in capitulo verberentur ; omni sexta feria quamdiu vixerint sint in pane et aqua, nec communicent nisi in Pascha et mortis periculo. Si vero ille vel illi qui manum propriam miserunt in abbatem potuerint comprehendi, in carcere perpetuo recludantur, pane tribulationis et aqua augustiae sustentandi. 25 Grangia quae data est a comite pro cervisia conversis facienda in eos usus de cetero non expendatur ; sed in alias utilitates monasterii deputetur, aut comes eam recipiat. 26 Abbas Vallisregiae qui mulierem mortuam cui nihil debebat dum adhuc viveret, recepit ad sepulturam, tribus diebus sit in levi culpa, uno eorum in pane et aqua. 27 Abbas Boniradii pro inhumanitate quam fecit in abbatem de Hispania, qui ad eius ianuam pernoctavit, tribus diebus sit in levi culpa, uno eorum in pane et aqua, et quadraginta diebus extra stallum suum. 28 Quaerela abbatis de Crokesdene et abbatis de Cumba, committitur abbatibus de Tinterna et de Beelanda audienda et fine debito terminanda. 29 De monachis Signiacensibus qui pro conspiratione in qua inventi fuerant, iam per triennium satisfecerunt, committitur abbati Claraevallis, ut ipsos ei revocare liceat, cum iudicaverit expedire. 30 Quaerela quae inter abbates de Cumba et de Stanleia vertitur, committitur abbatibus de Eleemosyna et de Tinterna audienda, et fine debito irrefragabiliter terminanda, et ad sequens Capitulum referant quod inde fuerit definitum cum instrumentis eorum ad idem negotium pertinentibus. 31 Abbas de Aquabella qui abbates ad Capitulum venientes, minus reverenter recepit, et cum super hoc fuisset requisitus, inventum est in ore eius : *est et non*, eat Morimundum in instanti, et ibi stet ad mandatum abbatis Morimundi. Monachus autem qui conductum eisdem abbatibus in via praestare noluit, tribus diebus sit in levi culpa, uno eorum in pane et aqua et ultimus maneat usque ad voluntatem domini Morimundi. 32 Abbas Rievallis qui anno praeterito non venit ad Capitulum cum venire deberet, sex diebus sit in levi culpa, uno eorum in pane et aqua. 33 Abbates, monachi, et conversi de Hungaria et de Allemania servientes cum gladiis et arcubus non ducant, et quamdiu in hac culpa perstiterint, omni sexta feria in pane et aqua ieiunent. 34 Abbas Sancti-Sulpitii qui neglectui habuit ea quae anno praeterito ei auctoritate Capituli sunt iniuncta, tribus diebus sit in levi culpa, uno eorum in pane et aqua. 35 Abbates de Hibernia qui hoc anno non miserunt privilegia contra formam Ordinis a Sede Apostolica impetrata, et quibus hoc mandatum anno praeterito praecipue innotuit, quadraginta diebus sint extra stallum suum, et sex diebus sint in levi culpa, uno eorum in pane et aqua. Quod si ad sequens Capitulum ea non miserint, de cetero abstineant a divinis. Dominus abbas de Dunelines hoc eis denuntiet. 36 Abbas de Domo-Dei qui sine licentia Capituli generalis priorem suum misit ad Curiam tribus diebus sit in levi culpa, uno eorum in pane et aqua. 37 Quod a domino Papa datum est in mandatis de rebus videlicet *episcopi* qui anno praeterito in praesenti capitulo annulum suum deposuit, committitur domino Cisterciensi. 38 Abbas de Sancta Agatha qui consecrationibus et ordinationibus eiusdem episcopi adstitit, sex diebus sit in levi culpa, uno eorum in pane et aqua. Monachi quibus manus imposuit, nisi de mandato Summi Pontificis ipsis ordinibus non utantur. Altaria in quibus divina celebravit, destruantur. 39 Negotium abbatis de Everbare, committitur abbatibus de Hennerod et de Utrestal cognoscendum, ita quod ipsi accedant ad locum illum, ubi nova abbatia erecta est, et considerata diligenter loci positione, moniales quae ibi sunt, in remotiori loco statuant, et conventum monachorum ibi ordinent secundum Ordinis instituta. Quod si res ad effectum perducta non fuerit, nulla inibi monialis de cetero recipiatur. 40 Abbas Parisiensis qui visitationem sibi iniunctam hoc anno non fecit, tribus diebus sit in levi culpa, uno eorum in pane et aqua. 41 Abbas de Casamarii, abbates de Calabria, de Apulia et de Sicilia, qui annis constitutis ad generale Capitulum non venerunt, sed de facile quaerunt occasiones remanendi, hoc anno ad Capitulum venire non morentur ; alioquin ex tunc se noverint depositos, si ad terminum non venerint nominatum. Abbas Sancti Iusti hoc ipsum denuntiet abbati de Casamarii, et ipse aliis abbatibus istud denuntiet faciendum. 42 De abbati Grandisylvae, committitur abbati Claraevallis. 43 Abbas Campensis qui de conspiratoribus minus digne correxit, tribus diebus sit in levi culpa, uno eorum in pane et aqua. 44 Abbas de Valquenrede qui contra conspiratores minus discrete egit, sex diebus sit in levi culpa uno eorum in pane et aqua, et interim abstineat a divinis, et quadraginta diebus extra stallum suum. 45 De converso extumulato committitur abbati Morimundi. 46 Abbas de Balanciis qui contra voluntatem et assensum patris abbatis, abbatiam suam dimisit, ad domum propriam revertatur et abbatiam suam resumat, quam praesumptuose deseruit. Quod si facere contempserit, usque ad satisfactionem congruam ultimus permaneat, et abstineat a divinis, et hoc ei abbas Longipontis denuntiet. 47 Abbati de Signi iniungimus quod ad ducem de Lemburch accedat, et ei de construenda abbatia iuxta mandatum domini Papae suggerat et proponat. Quid si facere noluerit hoc ipsum, abbas Signiacis summo Pontifici per certum nuntium non differat remandare. Quia vero in hoc facto minus discrete se habuit, tribus diebus sit in levi culpa, uno eorum in pane et aqua. 48 Negotium domus de Challonel committitur abbatibus Pontiniaci et Boniradii qui ad eamdem domum accedentes, quod in ea actum est de occisione abbatis secundum formam sibi traditam digne corrigant et emendent. 49 Iniungitur abbati de Lucelai quatenus domum de Salem in propria persona non differat visitare, et facta diligenti inquisitione de conspiratione conversorum, cognita veritate, auctoritate Ordinis severissime corripiat et castiget, et quod inde fecerit ad sequens Capitulum reportet. 50 Abbas de Tela qui minus reverenter et contumeliose erga patrem suum abbatem noscitur se habere, et contra formam Ordinis quasdam decimas sibi titulo pignoris obligavit, eat Morimundum, et ibi sit sex diebus in levi culpa, uno eorum in pane et aqua, et in domo propria quadraginta diebus extra stallum suum permaneat. Dominus abbas Morimundi de statu domus eius diligenter inquirat, et sequenti capitulo renuntiet de inventis. 51 De duobus pulmentis non habendis ubi vinum bibitur in grangiis nihil novum statuimus. 52 Abbas de Vulchederode qui conversum conspiratorem auctoritate Ordinis excommunicatum sciens et prudens ecclesiasticae tradidit sepulturae, et pro tali facto quod ad subversionem totius Ordinis noscitur imminere, dignus depositione videretur, si non pia intentio quam in conspiratione sedanda habuit, eum aliquatenus excusaret. Nos autem de communi consilio circa eum dispensantes et maxime quia propriis manibus tumulatum extumulavit : iniungimus ei ut sex diebus sit in levi culpa, et quadraginta diebus continuis extra stallum suum et interim omni sexta feria in pane et aqua ieiunet, et abstineat a divinis. Ne vero trahatur in consequentiam praecipimus firmiter observari ut qui amodo simile opus praesumpserit, a patre abbate absque aliqua retractatione deponatur. 53 Unusquisque abbas testimonio, si fieri potest, patris sui vel vicinorum abbatum, pensata diligenter et considerata quantitate et qualitate possessionum et proventuum domus suae, proponat secundum quod ei rationabiliter visum fuerit quot personas monachorum vel conversorum secundum praesentem statum domus suae possit sustinere ; eo nihilominus considerato quod bonum hospitalitatis secundum regionis modum possit congrue advenientibus hospitibus exhiberi. 54 De illis autem abbatiis de quibus ad praesens memoratae rei certitudo haberi non poterit, patres abbates per se vel per visitatores diligenter provideant ut res ita mandetur executioni quatenus omni occasione proposita in sequenti Capitulo singularum abbatiarum numerus proponatur, ita quod institutum est de possessionibus per emptionem non ampliandis poterit faciliter conservari. 55 Studeant autem abbates numerum minorem potius proponere quia si Deus eis benedixerit, ita ut ad maiorem numerum possit ascendere, proponent hoc in Capitulo generali, et libenter eis numeri sui multiplicatio concedetur. 56 Praeterea abbates qui ita debitis aut alio gravamine sunt oppressi ut fratres suos per domos Ordinis dispergere compellantur, quamdiu gravamen istud duraverit et fratres dispersos non revocaverint, neminem omnino interim nec monachum nec conversum, nec familiarem, recipere praesumat. 57 Quidquid anno praeterito pro terra Ierosolymitana statutum fuerat teneatur, excepto quod duo pulmenta omni sexta feria possunt fieri et disciplinam qui voluerit ex devotione recipiat, nullus ex debito teneatur. 58 Sententia anno praeterito data de infirmariis, quia non nisi de manu subcellerarii victualia accipiant, firmiter teneatur, et transgressores poenam sustineant institutam. 59 In festivitate sancti Benedicti singulis annis regula inchoetur. 60 Abbas depositus infra triginta dies profiteatur. Quod si non fecerit, pro fugitivo teneatur. 61 Festum beati Petri Tarentasiensis de mandato domini Papae transferatur ad 8 idus maii, et versus *anni recurso*, non dicatur. 62 Monachi Sancti Eustachii, canonici Sanctae-Crucis de Waltan et canonici de Keiseburne et monachi monasterii Sancti Ioannis, scribantur in commemoratione familiarium nostrorum, singulis annis, sicut alii recitandi. In qua commemoratione sex nomina tantum de primis spiritualiter nominentur, hoc adiuncto ; *et aliorum plurimorum quorum in praesenti pagina nomina continentur*. 63 Praecipimus ut abbates ea die qua intrant Capitulum, de Divione ante lucem scienter non exeant, similiter in reditu suo, et si in villis proximis pernoctaverint piscibus non utantur. 64 Statuitur et firmiter praecipitur ut nulli omnino de Ordine nostro ad Capitulum audientiam se invicem audeant appellare, quia hoc redundare posset in subversionem totius Ordinis et ruinam. Sed sic observetur sicut hactenus est observatum. 65 Abbas qui novitium infra 18 annos constitutum recepit, omni sexta feria probationis eius sit in pane et aqua. Similiter prior et cellerarius et alii quorum consilio hac factum fuerit. 66 Ad petitionem domini quondam Lugdunensis statuitur ut in commemoratione episcoporum et abbatum, Eugenius papa primus nominetur piae memoriae. De eo vero quod petit emendari lectionem evangelicam de Passione Domini quae iuxta Matthaeum in Ramis Palmarum legitur, iniungitur abbati de Firmitate ut in Cluniacensi et Lugdunensi ecclesia quid de [hac re] sentiant diligenter inquirat, et in sequenti Capitulo studeat nuntiare. 67 De silentio, in abbate dimittitur. 